1
一 东
云对雨，雪对风。
晚照对晴空。
来鸿对去燕，
宿鸟对鸣虫。
三尺剑，六钧弓。
岭北对江东。
人间清暑殿，
天上广寒宫。
两岸晓烟杨柳绿，
一园春雨杏花红。
两鬓风霜，途次早行之客;
一蓑烟雨，溪边晚钓之翁。
2
一 东 其二
沿对革，异对同。
白叟对黄童。
江风对海雾，
牧子对渔翁。
颜巷陋，阮途穷。
冀北对辽东。
池中濯足水，
门外打头风。
梁帝讲经同泰寺，
汉皇置酒未央宫。
尘虑萦心，懒抚七弦绿绮;
霜华满鬓，羞看百炼青铜。
3
一 东 其三
贫对富，塞对通。
野叟对溪童。
鬓皤对眉绿，
齿皓对唇红。
天浩浩，日融融。
佩剑对弯弓。
半溪流水绿，
千树落花红。
野渡燕穿杨柳雨，
芳池鱼戏芰荷风。
女子眉纤，额下现一弯新月;
男儿气壮，胸中吐万丈长虹。
4
二 冬
春对夏，秋对冬。
暮鼓对晨钟。
观山对玩水，
绿竹对苍松。
冯妇虎，叶公龙。
舞蝶对鸣蛩。
衔泥双紫燕，
课蜜几黄蜂。
春日园中莺恰恰，
秋天塞外雁雍雍。
秦岭云横，迢递八千远路;
巫山雨洗，嵯峨十二危峰。
5
二 冬 其二
明对暗，淡对浓。
上智对中庸。
镜奁对衣笥，
野杵对村舂。
花灼烁，草蒙茸。
九夏对三冬。
台高名戏马，
斋小号蟠龙。
手擘蟹螯从毕卓，
身披鹤氅自王恭。
五老峰高，秀插云霄如玉笔;
三姑石大，响传风雨若金镛。
6
二 冬 其三
仁对义，让对恭。
禹舜对羲农。
雪花对云叶，
芍药对芙蓉。
陈后主，汉中宗。
绣虎对雕龙。
柳塘风淡淡，
花圃月浓浓。
春日正宜朝看蝶，
秋风那更夜闻蛩。
战士邀功，必借干戈成勇武;
逸民适志，须凭诗酒养踈慵。
7
三 江
楼对阁，户对窗。
巨海对长江。
蓉裳对蕙帐，
玉斝对银釭。
青布幔，碧油幢。
宝剑对金缸。
忠心安社稷，
利口覆家邦。
世祖中兴延马武，
桀王失道杀龙逄。
秋雨潇潇，漫烂黄花都满径;
春风袅袅，扶疏绿竹正盈窗。
8
三 江 其二
旌对旆，盖对幢。
故国对他邦。
千山对万水，
九泽对三江。
山岌岌，水淙淙。
鼓振对钟撞。
清风生酒舍，
皓月照书窗。
阵上倒戈辛纣战，
道旁系剑子婴降。
夏日池塘，出没浴波鸥对对;
春风帘幕，往来营垒燕双双。
9
三 江 其三
铢对两，只对双。
华岳对湘江。
朝车对禁鼓，
宿火对寒缸。
青琐闼，碧纱窗。
汉社对周邦。
笙箫鸣细细，
钟鼓响摐摐。
主簿栖鸾名有览，
治中展骥姓惟庞。
苏武牧羊，雪屡餐于北海;
庄周活鲋，水必决于西江。
10
四 支
茶对酒，赋对诗。
燕子对莺儿。
栽花对种竹，
落絮对游丝。
四目颉，一足夔。
鸲鹆对鹭鸶。
半池红菡萏，
一架白荼蘼。
几阵秋风能应候，
一犁春雨甚知时。
智伯恩深，国士吞变形之炭;
羊公德大，邑人竖堕泪之碑。
11
四 支 其二
行对止，速对迟。
舞剑对围棋。
花笺对草字，
竹简对毛锥。
汾水鼎，岘山碑。
虎豹对熊罴。
花开红锦绣，
水漾碧琉璃。
去妇因探邻舍枣，
出妻为种后园葵。
笛韵和谐，仙管恰从云里降;
橹声咿轧，渔舟正向雪中移。
12
四 支 其三
戈对甲，鼓对旗。
紫燕对黄鹂。
梅酸对李苦，
青眼对白眉。
三弄笛，一围棋。
雨打对风吹。
海棠春睡早，
杨柳昼眠迟。
张骏曾为槐树赋，
杜陵不作海棠诗。
晋士特奇，可比一斑之豹;
唐儒博识，堪为五总之龟。
13
五 微
来对往，密对稀。
燕舞对莺飞。
风清对月朗，
露重对烟微。
霜菊瘦，雨梅肥。
客路对渔矶。
晚霞舒锦绣，
朝露缀珠玑。
夏暑客思欹石枕，
秋寒妇念寄边衣。
春水才深，青草岸边渔父去;
夕阳半落，绿莎原上牧童归。
14
五 微 其二
宽对猛，是对非。
服美对乘肥。
珊瑚对玳瑁，
锦绣对珠玑。
桃灼灼，柳依依。
绿暗对红稀。
窗前莺并语，
帘外燕双飞。
汉致太平三尺剑，
周臻大定一戎衣。
吟成赏月之诗，只愁月堕;
斟满送春之酒，惟憾春归。
15
五 微 其三
声对色，饱对饥。
虎节对龙旗。
杨花对桂叶，
白简对朱衣。
尨也吠，燕于飞。
荡荡对巍巍。
春暄资日气，
秋冷借霜威。
出使振威冯奉世，
治民异等尹翁归。
燕我弟兄，载咏棣棠韡韡;
命伊将帅，为歌杨柳依依。
16
六 鱼
无对有，实对虚。
作赋对观书。
绿窗对朱户，
宝马对香车。
伯乐马，浩然驴。
弋雁对求鱼。
分金齐鲍叔，
奉璧蔺相如。
掷地金声孙绰赋，
回文锦字窦滔书。
未遇殷宗，胥靡困傅岩之筑;
既逢周后，太公舍渭水之渔。
17
六 鱼 其二
终对始，疾对徐。
短褐对华裾。
六朝对三国，
天禄对石渠。
千字策，八行书。
有若对相如。
花残无戏蝶，
藻密有潜鱼。
落叶舞风高复下，
小荷浮水卷还舒。
爱见人长，共服宣尼休假盖;
恐彰己吝，谁知阮裕竟焚车。
18
六 鱼 其三
麟对凤，鳖对鱼。
内史对中书。
犁锄对耒耜，
畎浍对郊墟。
犀角带，象牙梳。
驷马对安车。
青衣能报赦，
黄耳解传书。
庭畔有人持短剑，
门前无客曳长裾。
波浪拍船，骇舟人之水宿;
峰峦绕舍，乐隐者之山居。
19
七 虞
金对玉，宝对珠。
玉兔对金乌。
孤舟对短棹，
一雁对双凫。
横醉眼，捻吟须。
李白对杨朱。
秋霜多过雁，
夜月有啼乌。
日暖园林花易赏，
雪寒村舍酒难沽。
人处岭南，善探巨象口中齿;
客居江左，偶夺骊龙颔下珠。
20
七 虞 其二
贤对圣，智对愚。
傅粉对施朱。
名缰对利锁，
挈榼对提壶。
鸠哺子，燕调雏。
石帐对郇厨。
烟轻笼岸柳，
风急撼庭梧。
鸜眼一方端石砚，
龙涎三炷博山炉。
曲沼鱼多，可使渔人结网;
平田兔少，漫劳耕者守株。
21
七 虞 其三
秦对赵，越对吴。
钓客对耕夫。
箕裘对杖履，
杞梓对桑榆。
天欲晓，日将晡。
狡兔对妖狐。
读书甘刺股，
煮粥惜焚须。
韩信武能平四海，
左思文足赋三都。
嘉遁幽人，适志竹篱茅舍;
胜游公子，玩情柳陌花衢。
22
八 齐
岩对岫，涧对溪。
远岸对危堤。
鹤长对凫短，
水雁对山鸡。
星拱北，月流西。
汉露对汤霓。
桃林牛已放，
虞坂马长嘶。
叔侄去官闻广受，
弟兄让国有夷齐。
三月春浓，芍药丛中蝴蝶舞;
五更天晓，海棠枝上子规啼。
23
八 齐 其二
云对雨，水对泥。
白璧对玄圭。
献瓜对投李，
禁鼓对征鼙。
徐稚榻，鲁班梯。
凤翥对鸾栖，
有官清似水，
无客醉如泥。
截发惟闻陶侃母，
断机只有乐羊妻。
秋望佳人，目送楼头千里雁;
早行远客，梦惊枕上五更鸡。
24
八 齐 其三
熊对虎，象对犀。
霹雳对虹霓。
杜鹃对孔雀，
桂岭对梅溪。
萧史凤，宋宗鸡。
远近对高低。
水寒鱼不跃，
林茂鸟频栖。
杨柳和烟彭泽县，
桃花流水武陵溪。
公子追欢，闲骤玉骢游绮陌;
佳人倦绣，闷欹珊枕掩香闺。
25
九 佳
河对海，汉对淮。
赤岸对朱崖。
鹭飞对鱼跃，
宝钿对金钗。
鱼圉圉，鸟喈喈。
草履对芒鞋。
古贤崇笃厚，
时辈喜诙谐。
孟训文公谈性善，
颜师孔子问心斋。
缓抚琴弦，像流莺而并语;
斜排筝柱。类过雁之相挨。
26
九 佳 其二
丰对俭，等对差。
布袄对荆钗。
雁行对鱼阵，
榆塞对兰崖。
挑荠女，采莲娃。
菊径对苔阶。
诗成六义备，
乐奏八音谐。
造律吏哀秦法酷，
知音人说郑声哇。
天欲飞霜，塞上有鸿行已过;
云将作雨，庭前多蚁阵先排。
27
九 佳 其三
城对市，巷对街。
破屋对空阶。
桃枝对桂叶，
砌蚓对墙蜗。
梅可望，橘堪怀。
季路对高柴。
花藏沽酒市，
竹映读书斋。
马首不容孤竹扣，
车轮终就洛阳埋。
朝宰锦衣，贵束乌犀之带;
宫人宝髻，宜簪白燕之钗。
28
十 灰
增对损，闭对开。
碧草对苍苔。
书签对笔架，
两曜对三台。
周召虎，宋桓魋。
阆苑对蓬莱。
薰风生殿阁，
皓月照楼台。
却马汉文思罢献，
吞蝗唐太冀移灾。
照耀八荒，赫赫丽天秋日;
震惊百里，轰轰出地春雷。
29
十 灰 其二
沙对水，火对灰。
雨雪对风雷。
书淫对传癖，
水浒对岩隈。
歌旧曲，酿新醅。
舞馆对歌台。
春棠经雨放，
秋菊傲霜开。
作酒固难忘曲蘖，
调羹必要用盐梅。
月满庾楼，据胡床而可玩;
花开唐苑，轰羯鼓以奚催。
30
十 灰 其三
休对咎，福对灾。
象箸对犀杯。
宫花对御柳，
峻阁对高台。
花蓓蕾，草根荄。
剔藓对剜苔。
雨前庭蚁闹，
霜后阵鸿哀。
元亮南窗今日傲，
孙弘东阁几时开。
平展青茵，野外茸茸软草;
高张翠幄，庭前郁郁凉槐。
31
十一 真
邪对正，假对真。
獬豸对麒麟。
韩卢对苏雁，
陆橘对庄椿。
韩五鬼，李三人。
北魏对西秦。
蝉鸣哀暮夏，
莺啭怨残春。
野烧焰腾红烁烁，
溪流波皱碧粼粼。
行无踪，居无庐，颂成《酒德》;
动有时，藏有节，论著《钱神》。
32
十一 真 其二
哀对乐，富对贫。
好友对嘉宾。
弹冠对结绶，
白日对青春。
金翡翠，玉麒麟。
虎爪对龙麟。
柳塘生细浪，
花径起香尘。
闲爱登山穿谢屐，
醉思漉酒脱陶巾。
雪冷霜严，倚槛松筠同傲岁;
日迟风暖，满园花柳各争春。
33
十一 真 其三
香对火，炭对薪。
日观对天津。
禅心对道眼，
野妇对宫嫔。
仁无敌，德有邻。
万石对千钧。
滔滔三峡水，
冉冉一溪冰。
充国功名当画阁，
子张言行贵书绅。
笃志诗书，思入圣贤绝域;
忘情官爵，羞沾名利纤尘。
34
十二 文
家对国，武对文。
四辅对三军。
九经对三史，
菊馥对兰芬。
歌北鄙，咏南薰。
迩听对遥闻。
召公周太保，
李广汉将军。
闻化蜀民皆草偃，
争权晋土已瓜分。
巫峡夜深，猿啸苦哀巴地月;
衡峰秋早，雁飞高贴楚天云。
35
十二 文 其二
欹对正，见对闻。
偃武对修文。
羊车对鹤驾，
朝旭对晚曛。
花有艳，竹成文。
马燧对羊欣。
山中梁宰相，
树下汉将军。
施帐解围嘉道韫，
当垆沽酒叹文君。
好景有期，北岭几枝梅似雪;
丰年先兆，西郊千顷稼如云。
36
十二 文 其三
尧对舜，夏对殷。
蔡茂对刘蕡。
山明对水秀，
五典对三坟。
唐李杜，晋机云。
事父对忠君。
雨晴鸠唤妇，
霜冷雁呼群。
酒量洪深周仆射，
诗才俊逸鲍参军。
鸟翼长随，凤兮洵众禽长;
狐威不假，虎也真百兽尊。
37
十三 元
幽对显，寂对喧。
柳岸对桃源。
莺朋对燕友，
早暮对寒暄。
鱼跃沼，鹤乘轩。
醉胆对吟魂。
轻尘生范甑，
积雪拥袁门。
缕缕轻烟芳草渡，
丝丝微雨杏花村。
诣阙王通，献《太平》十二策;
出关老子，著《道德》五千言。
38
十三 元 其二
儿对女，子对孙。
药圃对花村。
高楼对邃阁，
赤豹对玄猿。
妃子骑，夫人轩。
旷野对平原。
匏巴能鼓瑟，
伯氏善吹埙。
馥馥早梅思驿使，
萋萋芳草怨王孙。
秋夕月明，苏子黄岗游绝壁;
春朝花发，石家金谷启芳园。
39
十三 元 其三
歌对舞，德对恩。
犬马对鸡豚。
龙池对凤沼，
雨骤对云屯。
刘向阁，李膺门。
唳鹤对啼猿。
柳摇春白昼，
梅弄月黄昏。
岁冷松筠皆有节，
春喧桃李本无言。
噪晚齐蝉，岁岁秋来泣恨;
啼宵蜀鸟，年年春去伤魂。
40
十四 寒
多对少，易对难。
虎踞对龙蟠。
龙舟对凤辇，
白鹤对青鸾。
风淅淅，露漙漙。
绣毂对雕鞍。
鱼游荷叶沼，
鹭立蓼花滩。
有酒阮貂奚用解，
无鱼冯铗必须弹。
丁固梦松，柯叶忽然生腹上;
文郎画竹，枝梢倏尔长毫端。
41
十四 寒 其二
寒对暑，湿对干。
鲁隐对齐桓。
寒毡对暖席，
夜饮对晨餐。
叔子带，仲由冠。
郏鄏对邯郸。
嘉禾忧夏旱，
衰柳耐秋寒。
杨柳绿遮元亮宅，
杏花红映仲尼坛。
江水流长，环绕似青罗带;
海蟾轮满，澄明如白玉盘。
42
十四 寒 其三
横对竖，窄对宽。
黑志对弹丸。
朱帘对画栋，
彩槛对雕栏。
春既老，夜将阑。
百辟对千官。
怀仁称足足，
抱义美般般。
好马君王曾市骨，
食猪处士仅思肝。
世仰双仙，元礼舟中携郭泰，
人称连壁，夏侯车上并潘安。
43
十五 删
兴对废，附对攀。
露草对霜菅，
歌廉对借寇，
习孔对希颜。
山垒垒，水潺潺。
奉壁对探镮。
礼由公旦作，
诗本仲尼删。
驴困客方经灞水，
鸡鸣人已出函关。
几夜霜飞，已有苍鸿辞北塞;
数朝雾暗，岂无玄豹隐南山。
44
十五 删 其二
犹对尚，侈对悭。
雾髻对烟鬟。
莺啼对鹊噪，
独鹤对双鹇。
黄牛峡，金马山。
结草对衔环。
昆山惟玉集，
合浦有珠还。
阮籍旧能为眼白，
老莱新爱着衣斑。
栖迟避世人，草衣木食;
窈窕倾城女，云鬓花颜。
45
十五 删 其三
姚对宋，柳对颜。
赏善对惩奸。
愁中对梦里，
巧慧对痴顽。
孔北海，谢东山。
使越对征蛮，
淫声闻濮上，
离曲听阳关。
骁将袍披仁贵白，
小儿衣着老莱斑。
茅舍无人，难却尘埃生榻上;
竹亭有客，尚留风月在窗间。
